ବଲିଉଡ ଅଭିନେତା ଜନ ଆବ୍ରାହମଙ୍କ ଫିଲ୍ମ 'ପରମାଣୁ' ଖୁବ ଶୀଘ୍ର ରିଲିଜ ହେବାକୁ ଯାଉଛି । ଏହି ଫିଲ୍ମରେ ଜନ ଏକ ଭାରତୀୟ ସୈନିକ ଭୂମିକାରେ ନଜର ଆସିବେ । ଏହାପରେ ସେ ଆଉ ଏକ ଫିଲ୍ମର ସୁଟିଂ ଆରମ୍ଭ କରିବେ । ଏହି ଫିଲ୍ମରେ ମଧ୍ୟ ଜନ ଏକ ପୁଲିସ ଅଫିସର ଭୂମିକାରେ ନଜର ଆସିବେ । ରିୟଲ ଲାଇଫ ଉପରେ ଆଧାରିତ ନିଖିଲ ଆଡଭାନୀଙ୍କ ଏହି ଫିଲ୍ମର ନାମ ରହିଛି 'ବାଟଲା ହାଉସ' ।
ଟ୍ରେଡ ଆନାଲିଷ୍ଟ ତରଣ ଆଦର୍ଶ ଟୁଇଟ କରି ଏହି ବିଷୟରେ ସୂଚନା ଦେଇଛନ୍ତି । ଟୁଇଟ କରି ସେ ଲେଖିଥିଲେ ଜନ ଆବ୍ରାହମ ଏବଂ ନିର୍ଦ୍ଦେଶକ ନିଖିଲ ଆଡଭାନୀ ପୁଣିଥରେ ଏକା ସହିତ ନଜର ଆସିବେ । ନିଖିଲ ଜନଙ୍କୁ ଫିଲ୍ମ 'ବାଟଲା ହାଉସ'ରେ ନିର୍ଦ୍ଦେଶନା ଦେବେ । ଏବଂ ଫିଲ୍ମର ସୁଟିଂ ଚଳିତ ବର୍ଷ ସେପ୍ଟେମ୍ବରରେ ଆରମ୍ଭ ହେବ । ଫିଲ୍ମର କାହାଣୀ ରିତେଶ ଶାହା ଲେଖିଥିବା ବେଳେ ଦିଲ୍ଲୀ, ମୁମ୍ବାଇ, ଜୟପୁର ଏବଂ ନେପାଳରେ ଏହାର ସୁଟିଂ ହେବ ।
ଫିଲ୍ମର କାହାଣୀ ୧୯ ସେପ୍ଟେମ୍ବର ୨୦୦୮ରେ ଦିଲ୍ଲୀର ଜାମିଆ ନଗରର ବାଟଲା ହାଉସ ଅଂଚଳରେ ଆତଙ୍ଗବାଦ ବିରୋଧରେ ହୋଇଥିବା ଅପରେସନ ଉପରେ ଆଧାରିତ । ଫିଲ୍ମର କାହାଣୀ ରିୟଲ ଘଟଣା ଉପରେ ଆଧାରିତ ହୋଇଥିବାରୁ ଏହା ଉପରେ ସମସ୍ତଙ୍କ ଦର୍ଶକଙ୍କ ଆଗ୍ରହ ବଢିବ ବୋଲି ଆଶା କରାଯାଉଛି ।
